Raj Kapoor

Ranbirraj ”Raj” Kapoor (; 14. joulukuuta 1924 Peshawar – 2. kesäkuuta 1988 New Delhi), tunnettiin myös nimellä The Show Man, oli intialainen elokuvanäyttelijä, -tuottaja ja -ohjaaja, joka työskenteli hindinkielisessä elokuvateollisuudessa. Hän voitti uransa aikana kaksi National Film Awards -palkintoa ja yhdeksän Filmfare Awards -palkintoa. Kaksi hänen elokuvaansa, Katkera rakkaus (1951) ja Saapasrasvaa (1954), olivat ehdolla Kultaisen palmun saajiksi Cannesin elokuvajuhlilla. Intian valtio palkitsi Kapoorin Padma Bhushan -palkinnolla vuonna 1971 ja Dadasaheb Phalke -palkinnolla vuonna 1987.

Yksityiselämä 
Ranbirraj Kapoor syntyi Peshawarissa, nykyisessä Pakistanissa. Hän oli vanhin näyttelijä Prithviraj Kapoorin ja Ramsarni Kapoorin kuudesta lapsesta. Myös kahdesta hänen veljestään, Shammi Kapoorista ja Shashi Kapoorista, tuli näyttelijöitä. Kaksi muuta veljeä kuolivat jo lapsina. Kapoorilla oli myös yksi sisar, Urmila Sial. Kapoor oli etniseltä taustaltaan punjabi.

Raj Kapoor oli naimisissa Krishna Kapoorin (o.s. Malhotra) kanssa. Heillä oli viisi lasta: Randhir Kapoor, Ritu Nanda, Rishi Kapoor, Reema Jain ja Rajiv Kapoor. Näyttelijät Karisma Kapoor, Kareena Kapoor ja Ranbir Kapoor ovat hänen lapsenlapsiaan.

Kapoor kuoli astman aiheuttamiin komplikaatioihin 63-vuotiaana 2. kesäkuuta 1988.

Valikoitu filmografia 
 Andaz (1949)
 Barsaat (1949)
 Katkera rakkaus (Awara, 1951)
 Saapasrasvaa (Boot Polish, 1954)
 Shree 420 (1955)
 Chori Chori (1956)
 Anari (1959)
 Jis Desh Mein Ganga Behti Hai (1960)
 Sangam (1964)
 Teesri Kasam (1966)
 Mera Naam Joker (1970)
 Bobby (1973)
 Ram Teri Ganga Maili (1985)

Lähteet

Aiheesta muualla 

 
 
 

Intialaiset näyttelijät
Intialaiset elokuvaohjaajat
Intialaiset elokuvatuottajat
Vuonna 1924 syntyneet
Vuonna 1988 kuolleet